Matvæla- og lyfjastofnun Bandaríkjanna hefur samþykkt notkun bólefnis Johnson&Johnson gegn Covid nítján. Aðeins þarf að gefa einn skammt af efninu til að fá vernd gegn veirunni.
Í tilkynningu frá stofnuninni segir að bóluefni Johnson&Johnson virki afar vel gegn því að menn veikist illa af Covid nítján. Það eigi líka við um nýrri afbrigði veirunnar sem veldur sjúkdómnum. Verndin er þó ekki eins mikil og hjá bóluefnum Pfizer og Moderna - var tæp áttatíu og sex prósent í prófunum í Bandaríkjunum en virknin fór allt niður í sextíu og sex prósent í nýlegri tilfellum í löndum eins og Suður-Afríku og Brasilíu. Það sem skiptir þó sköpum að mati lyfjastofnunarinnar er að bóluefnið komu í veg fyrir dauðsföll og sjúkrahúsinnlagnir.
Það sem gerir bóluefni Johnson&Johnson frábrugðið hinum tveimur er að aðeins þarf einn skammt til að fá vernd gegn veirunni, auk þess sem aðeins þarf að geyma það í venjulegum kæli en ekki í frosti. Fyrirtækið hefur tilkynnt að það hyggist afhenda tuttugu milljónir skammta fyrir lok mars, og hundrað milljónir skammta fyrir lok júní. Bandaríkjastjórn ætlar að þrýsta á að það gerist fyrr. Allar líkur eru á að fyrstu bólusetningarnar með því verði síðar í þessari viku. Nú hafa yfir sextíu og fimm milljónir Bandaríkjamanna fengið að minnsta kosti fyrri skammtinn af hinum bóluefnunum tveimur.
Joe Biden forseti Bandaríkjanna fagnaði áfanganum í yfirlýsingu en hvatti fólk þó til að viðhafa áfram persónubundnar sóttvarnir.
Evrópusambandið hefur pantað tvö hundruð milljónir skammta af bóluefni Johnson&Johnson og er áætlað að það fá markaðsleyfi þar ellefta mars.
Bóluefni Johnson&Johnson gegn COVID nítján hefur verið samþykkt til notkunar í Bandaríkjunum. Það veitir minni vernd en fyrri bóluefni en aðeins þarf að gefa einn skammt af því.